Imtella' Awwissu 21, 2021 Diversi villaġġi fl-Italja qed ibigħu l-proprjetà bi prezz baxx ħafna sabiex jerġgħu jagħtuhom il-ħajja. Ġeneralment dawn il-villaġġi kienu jkunu mwarrba, 'il bogħod miċ-ċentru. Madanakollu, jidher li ma għadux il-każ. Dan ix-xahar, il-belt ta' Maenza saret l-ewwel waħda fir-reġjun ta' Latium, li bdiet tbigħ id-djar għal ewro. F'din il-belt, li tinsab ftit 'il bogħod mir-Ruma, diversi proprjetà qed tinbigħ b'dan il-prezz sabiex terġa' tieħu l-ħajja. Is-sindku ta' Maenza, Claudio Sperduti qal li din l-inizjattiva qed issir sabiex jingħata nifs ġdid l-isqaqien kwieti. Spjega li l-proċess qed isir bil-galbu, billi s-sidien ta' dawn id-djar jagħmlu kuntatt magħhom u jgħaddulhom il-proprjetà. Hemm imbagħad dawn id-djar jitpoġġew fis-suq bi prezz baxx ħafna. Is-Sindku qed jittama li jagħti l-ħajja lil 100 proprjetà li jinsabu mitluqa, b'uħud minnhom saru ta' periklu kbir minħabba l-kundizzjoni tagħhom. L-applikazzjonijiet għall-ewwel ftit djar għall-bejgħ jagħlqu dil-ġimgħa. Madanakollu, is-Sindku qal li fil-jiem li ġejjin se jkun hemm aktar proprjetà fis-suq. Dawk li jirnexxilhom jixtru proprjetà f'Maenza jridu jimpenjaw ruħhom li jirranġawha fi żmien tliet snin u jridu jagħtu garanzija b'depożitu ta' €5,000 li tingħata lura ladarba jitlestew ix-xogħlijiet.